19.

Għall-finijiet ta’ dawn il-linji gwida, japplikaw id-definizzjonijiet li ġejjin: (1) “għajnuna ad hoc” tfisser għajnuna mhux mogħtija abbażi ta’ skema ta’ għajnuna; (2) “intensità tal-għajnuna” tfisser l-ammont gross tal-għajnuna espress bħala perċentwal tal-kostijiet eliġibbli. Iċ-ċifri kollha użati jridu jittieħdu qabel kwalunkwe tnaqqis fit-taxxa jew imposti oħra. Meta l-għajnuna tingħata f’forma oħra għajr għotja, l-ammont tal-għajnuna jrid ikun l-ekwivalenti ta’ għotja gross tal-għajnuna. Għajnuna li titħallas f’diversi pagamenti parzjali trid tiġi kkalkulata skont il-valur tagħha fil-mument tal-għotja. Ir-rata tal-imgħax li għandha tintuża għal finijiet ta’ skontijiet u għall-kalkolu tal-ammont ta’ għajnuna f’self b’rata tal-imgħax baxxa (16) trid tkun ir-rata ta’ referenza applikata fil-mument tal-għotja. L-intensità tal-għajnuna tiġi kkalkulata għal kull benefiċjarju; (3) “żoni megħjuna” tfisser żoni li fil-mument tal-għoti tal-għajnuna jkunu indikati f’mappa tal-għajnuna reġjonali approvata b’applikazzjoni tal-Artikoli 107(3), il-punti (a) u (c), tat-Trattat; (4) “ibbilanċjar” għall-elettriku tfisser ibbilanċjar kif definit fl-Artikolu 2, il-punt (10), tar-Regolament (UE) 2019/943 tal-Parlament Ewropew u tal-Kunsill (17); (5) “parti inkarigata mill-ibbilanċjar (BRP, balance responsible party)” tfisser parti inkarigata mill-ibbilanċjar kif definit fl-Artikolu 2, il-punt (14), tar-Regolament (UE) 2019/943; (6) “bijodiversità” tfisser bijodiversità kif definit fl-Artikolu 2, il-punt (15), tar-Regolament (UE) 2020/852 tal-Parlament Ewropew u tal-Kunsill (18); (7) “bijokarburanti” tfisser bijokarburanti kif definit fl-Artikolu 2, il-punt (33), tad-Direttiva (UE) 2018/2001 tal-Parlament Ewropew u tal-Kunsill (19); (8) “bijogass” tfisser bijogass kif definit fl-Artikolu 2, il-punt (28), tad-Direttiva (UE) 2018/2001; (9) “bijolikwidi” tfisser bijolikwidi kif definit fl-Artikolu 2, il-punt (32), tad-Direttiva (UE) 2018/2001; (10) “bijomassa” tfisser il-frazzjoni bijodegradabbli tal-prodotti, l-iskart u r-residwi ta’ oriġini bijoloġika, kif definit fl-Artikolu 2, il-punt (24), tad-Direttiva (UE) 2018/2001; (11) “karburanti mill-bijomassa” tfisser karburanti mill-bijomassa kif definit fl-Artikolu 2, il-punt (27), tad-Direttiva (UE) 2018/2001; (12) “mekkaniżmu ta’ kapaċità” tfisser mekkaniżmu ta’ kapaċità kif definit fl-Artikolu 2, il-punt (22), tar-Regolament (UE) 2019/943; (13) “qbid u ħżin tad-diossidu tal-karbonju” (CCS, carbon capture and storage) tfisser sett ta’ teknoloġiji li jagħmlu possibbli li jinqabad id-diossidu tal-karbonju (CO2) li joħroġ minn impjanti industrijali, inklużi emissjonijiet inerenti fil-proċess, jew li jinqabad direttament mill-arja tal-ambjent, jiġi ttrasportat lejn post ta’ ħżin u jiġi injettat f’formazzjonijiet ġeoloġiċi taħt l-art adattati għall-fini ta’ ħżin permanenti; (14) “qbid u użu tad-diossidu tal-karbonju” (CCU, carbon capture and use) tfisser sett ta’ teknoloġiji li jagħmluha possibbli li jinqabad is-CO2 li joħroġ minn impjanti industrijali, inklużi emissjonijiet inerenti fil-proċess, jew li jinqabad direttament mill-arja tal-ambjent, u jiġi ttrasportat lejn sit tal-konsum jew tal-użu tas-CO2 biex dak is-CO2 jintuża kollu; (15) “assorbiment tas-CO2” tfisser attivitajiet antropoġeniċi li jneħħu s-CO2 mill-atmosfera u jaħżnuha b’mod durabbli f’riżervi ġeoloġiċi, terrestri, jew tal-oċeani, jew fi prodotti. Dan jinkludi titjib antropoġeniku eżistenti u potenzjali ta’ bjar bijoloġiċi jew ġeokimiċi u qbid dirett mill-arja u ħżin, iżda jeskludi assorbiment naturali tas-CO2 mhux ikkawżat direttament minn attivitajiet tal-bniedem; (16) “skema ta’ obbligu tal-fornituri” tfisser skema li fiha jinħoloq valur għall-forniment ta’ prodotti jew servizzi billi dawn il-prodotti jew is-servizzi jiġu ċċertifikati u jiġi impost obbligu fuq il-fornituri jew il-konsumaturi biex jixtru ċ-ċertifikati; (17) “tagħmir mobbli nadif għas-servizzi fuq l-art” tfisser tagħmir mobbli użat f’attivitajiet ta’ servizzi inċidentali għat-trasport bl-ajru jew bil-baħar mingħajr emissjonijiet diretti tas-CO2 (mill-iżbokk tal-egżost); (18) “tagħmir mobbli nadif għas-servizzi” tfisser tagħmir mobbli nadif tat-terminals u tagħmir mobbli nadif għas-servizzi fuq l-art; (19) “tagħmir mobbli nadif tat-terminals” tfisser tagħmir mobbli użat għat-tagħbija, il-ħatt u t-trasbord ta’ oġġetti u unitajiet tat-tagħbija intermodali, u għal merkanzija li tiċċaqlaq internament f’żona tat-terminal, mingħajr emissjonijiet diretti tas-CO2 (mill-iżbokk tal-egżost) jew, fin-nuqqas ta’ alternattivi b’ebda emissjonijiet diretti tas-CO2 (mil-iżbokk tal-egżost), li għandu emissjonijiet diretti tas-CO2 (mill-iżbokk tal-egżost) fer aktar baxxi minn tagħmir konvenzjonali tat-terminals; (20) “vettura nadifa” tfisser: (a) fir-rigward ta’ vetturi b’żewġ jew tliet roti jew kwadriċikli: (i) vettura li taqa’ taħt il-kamp ta’ applikazzjoni tar-Regolament (UE) Nru 168/2013 mingħajr emissjonijiet tas-CO2 mill-iżbokk tal-egżost, ikkalkulati f’konformità mar-rekwiżiti stipulati fl-Artikolu 24 u fl-Anness V ta’ dan ir-Regolament; (b) fir-rigward ta’ vetturi tat-triq ħfief: (i) vettura tal-kategorija M1, M2 jew N1 mingħajr emissjonijiet tas-CO2 mill-iżbokk tal-egżost, kif determinat f’konformità mar-Regolament tal-Kummissjoni (UE) 2017/1151 (20); (ii) vettura nadifa kif definit fl-Artikolu 4, il-punt (4)(a), tad-Direttiva 2009/33/KE tal-Parlament Ewropew u tal-Kunsill (21); (c) fir-rigward tal-vetturi tat-triq tqal: (i) vettura tqila mingħajr emissjonijiet kif definit fl-Artikolu 4(5) tad-Direttiva 2009/33/UE; (ii) sal-31 ta’ Diċembru 2025, vettura tqila b’emissjonijiet baxxi kif definit fl-Artikolu 3, il-punt (12), tar-Regolament (UE) 2019/1242 tal-Parlament Ewropew u tal-Kunsill (22); (iii) sal-31 ta’ Diċembru 2025, vettura nadifa kif definit fl-Artikolu 4, il-punt (4)(b), tad-Direttiva 2009/33/KE u li ma taqax taħt il-kamp ta’ applikazzjoni tar-Regolament (UE) 2019/1242; (d) fir-rigward tal-bastimenti tal-passaġġi fuq l-ilma interni: (i) bastiment għat-trasport ta’ passiġġieri jew ta’ merkanzija fuq ilma intern mingħajr emissjonijiet diretti tas-CO2 (mill-iżbokk tal-egżost/tal-egżost); (ii) bastiment għat-trasport ta’ passiġġieri fuq ilma intern li għandu magna ibrida jew li tuża żewġ tipi ta’ karburanti li ġġib mill-inqas 50 % tal-enerġija tagħha minn karburanti mingħajr emissjonijiet diretti tas-CO2 (mill-iżbokk tal-egżost) jew minn provvista tal-elettriku plug-in għat-tħaddim normali tagħha; (iii) bastiment għat-trasport ta’ merkanzija fuq ilma intern li jkollu emissjonijiet diretti tas-CO2 (mill-iżbokk tal-egżost) għal kull tunnellata kilometru (gCO2/tkm), ikkalkolati (jew stmati fil-każ ta’ bastimenti ġodda) bl-użu tal-Indikatur Operattiv tal-Effiċjenza Enerġetika (Energy Efficiency Operational Indicator (EEOI)) tal-Organizzazzjoni Marittima Internazzjonali, li jkunu 50 % anqas mill-valur medju ta’ referenza għall-emissjonijiet tas-CO2 definiti għal vetturi tqal (is-sottogrupp tal-vetturi 5-LH) f’konformità mal-Artikolu 11 tar-Regolament 2019/1242; Meta tivvaluta jekk bastiment jikkwalifikax bħala vettura nadifa, il-Kummissjoni se tqis l-evoluzzjonijiet fis-settur ikkonċernat, inkluż billi tirreferi għall-kriterji tekniċi tal-iskrinjar skont liema attività tikkwalifika li tikkontribwixxi b’mod sostanzjali għall-mitigazzjoni tat-tibdil fil-klima, kif stabbilit fl-att delegat rilevanti skont ir-Regolament (UE) 2020/852; (e) fir-rigward tal-bastimenti marittimi: (i) bastiment għat-trasport ta’ passiġġieri jew ta’ merkanzija bil-baħar jew fuq ilma kostali, għal operazzjonijiet fil-port jew għal attivitajiet awżiljarji mingħajr emissjonijiet diretti tas-CO2 (mill-iżbokk tal-egżost); jew (ii) bastiment għat-trasport ta’ passiġġieri jew ta’ merkanzija bil-baħar jew fuq ilma kostali, għal operazzjonijiet fil-port jew għal attivitajiet awżiljarji li għandu magna ibrida jew li tuża żewġ tipi ta’ karburanti li ġġib mill-inqas 25 % tal-enerġija tagħha minn karburanti mingħajr emissjonijiet diretti tas-CO2 (mill-iżbokk tal-egżost) jew minn provvista tal-elettriku plug-in għat-tħaddim normali tagħha fil-baħar u fil-portijiet jew li għandu valur tal-Indiċi tal-Effiċjenza Enerġetika tad-Disinn (EEDI, Energy Efficiency Design Index) tal-Organizzazzjoni Marittima Internazzjonali 10 % aktar baxx mir-rekwiżiti tal-EEDI applikabbli fl-1 ta’ April 2022 u li jkun kapaċi jaħdem b’karburanti mingħajr emissjonijiet diretti tas-CO2 (mill-iżbokk tal-egżost) jew fuq karburanti minn sorsi rinnovabbli; jew (iii) bastiment għat-trasport ta’ merkanzija bil-baħar u fuq ilma kostali li jintuża b’mod esklużiv għat-tħaddim ta’ servizzi kostali u fuq il-baħar fuq distanzi qosra mfassal sabiex jippermetti l-bidla modali tal-merkanzija attwalment trasportata mill-art għall-baħar, u għandu emissjonijiet diretti tas-CO2 (mill-iżbokk tal-egżost), ikkalkulati bl-użu tal-EEDI li huma 50 % inqas mill-valur medju tal-emissjonijiet tas-CO2 ta’ referenza definit għal vetturi tqal (is-sottogrupp tal-vetturi 5-LH) f’konformità mal-Artikolu 11 tar-Regolament (UE) 2019/1242; Meta tivvaluta jekk bastiment jikkwalifikax bħala vettura nadifa, il-Kummissjoni se tqis l-evoluzzjonijiet fis-settur ikonċernat, inkluż billi tirreferi għall-kriterji tekniċi tal-iskrinjar skont liema attività tikkwalifika li tikkontribwixxi b’mod sostanzjali għall-mitigazzjoni tat-tibdil fil-klima, kif stabbilit fl-att delegat rilevanti skont ir-Regolament (UE) 2020/852; (f) fir-rigward tal-vetturi ferrovjarji: (i) vettura ferrovjarja mingħajr emissjonijiet diretti tas-CO2 (mill-iżbokk tal-egżost); (ii) vettura ferrovjarja mingħajr emissjonijiet diretti tas-CO2 mill-iżbokk tal-egżost meta taħdem fuq binarju bl-infrastruttura meħtieġa, u tuża magna konvenzjonali meta din l-infrastruttura ma tkunx disponibbli (bimodalità); (g) fir-rigward tal-inġenji tal-ajru: (i) inġenju tal-ajru mingħajr emissjonijiet diretti tas-CO2 (mill-iżbokk tal-egżost); (ii) inġenju tal-ajru b’titjib sostanzjali fil-prestazzjoni ambjentali tiegħu meta mqabbel ma’ inġenju tal-ajru tal-istess massa waqt il-qtugħ mill-art li jikkorrispondi għal alternattiva disponibbli b’mod mifrux fis-suq; (21) “koġenerazzjoni” jew sħana u enerġija kkombinati tfisser koġenerazzjoni kif definit fl-Artikolu 2, il-punt (30), tad-Direttiva (UE) 2012/27 tal-Parlament Ewropew u tal-Kunsill (23); (22) “sit ikkontaminat” tfisser sit fejn ikun hemm preżenza kkonfermata, ikkawżata minn attività tal-bniedem, ta’ materjali jew sustanzi ta’ livell tali li dawn jirrappreżentaw riskju sinifikanti għas-saħħa tal-bniedem jew għall-ambjent, meta jitqies l-użu attwali u l-użu futur approvat tal-art, ta’ qiegħ il-baħar jew tax-xmajjar; (23) “proġett ta’ dimostrazzjoni” tfisser proġett ta’ dimostrazzjoni kif definit fl-Artikolu 2, il-punt (24), tar-Regolament (UE) 2019/943; (24) “diġitalizzazzjoni” tfisser l-adozzjoni ta’ teknoloġiji mwettqa minn apparat u/jew sistemi elettroniċi li jagħmluha possibbli li tiżdied il-funzjonalità tal-prodotti, jiġu żviluppati servizzi online, jiġu modernizzati proċessi, jew issir migrazzjoni għal mudelli kummerċjali bbażati fuq id-diżintermedjazzjoni tal-produzzjoni tal-oġġetti u l-forniment tas-servizzi, u eventwalment jinħoloq impatt trasformattiv; (25) “rimi” tfisser rimi kif definit fl-Artikolu 3, il-punt 19, tad-Direttiva 2008/98/KE tal-Parlament Ewropew u tal-Kunsill (24); (26) “operatur tas-sistema tad-distribuzzjoni” (DSO, distribution system operator) tfisser operatur tas-sistema tad-distribuzzjoni kif definit fl-Artikolu 2, il-punt (29), tad-Direttiva (UE) 2019/944 tal-Parlament Ewropew u tal-Kunsill (25); (27) “tisħin distrettwali” jew “tkessiħ distrettwali” tfisser tisħin distrettwali jew tkessiħ distrettwali kif definit fl-Artikolu 2, il-punt (19), tad-Direttiva (UE) 2010/31 tal-Parlament Ewropew u tal-Kunsill (26); (28) “sistemi ta’ tisħin u/jew tkessiħ distrettwali” tfisser faċilitajiet ta’ ġenerazzjoni tas-sħana u/jew tal-ksieħ, ħżin termali u network tad-distribuzzjoni, li jkopri kemm in-network primarju - ta’ trażmissjoni - kif ukoll in-network sekondarju ta’ pipelines, għall-provvista tas-sħana jew tal-ksieħ lill-konsumaturi. Ir-referenza għat-tisħin distrettwali għandha tiġi interpretata bħala sistemi ta’ tisħin u/jew tkessiħ distrettwali, skont jekk in-networks ifornux tisħin jew tkessiħ b’mod konġunt jew separat; (29) “ekoinnovazzjoni” tfisser il-forom kollha ta’ attivitajiet innovattivi, inklużi proċessi ġodda ta’ produzzjoni, prodotti jew servizzi ġodda, u metodi ġodda ta’ ġestjoni u negozju, li jirriżultaw f’titjib sinifikanti tal-ħarsien tal-ambjent u tnaqqis sinifikanti tal-impatti ambjentali tat-tniġġis, jew li għandhom l-għan li jagħmlu dan. Għall-finijiet ta’ din id-definizzjoni, dawn li ġejjin mhumiex meqjusin bħala innovazzjonijiet: (a) attivitajiet li jwasslu biss għal tibdil jew titjib żgħir għall-ħarsien tal-ambjent; (b) żieda fil-produzzjoni jew fil-kapaċitajiet tas-servizzi permezz ta’ żieda fis-sistemi loġistiċi jew ta’ manifattura li huma simili ħafna għal dawk li diġà qed jintużaw; (c) tibdil fil-prattiki ta’ negozju, organizzazzjoni fuq il-post tax-xogħol jew relazzjonijiet esterni li huma bbażati fuq metodi ta’ organizzazzjoni li diġà qegħdin jintużaw fl-impriża; (d) tibdil fl-istrateġija ta’ ġestjoni; (e) fużjonijiet u akkwiżizzjonijiet; (f) waqfa mill-użu ta’ proċess; (g) sostituzzjoni jew estensjoni sempliċi tal-kapital; (h) tibdil li jirriżulta purament minn tibdil fil-prezzijiet tal-fatturi, l-adattament għal użi u utenti speċifiċi, it-tibdil staġjonali regolari u tibdil ċikliku ieħor; (i) il-kummerċjalizzazzjoni ta’ prodotti ġodda jew imtejba b’mod sinifikanti; (30) “ekosistema” tfisser ekosistema kif definit fl-Artikolu 2, il-punt (13), tar-Regolament (UE) 2020/852; (31) “effiċjenza fl-enerġija” tfisser effiċjenza fl-enerġija kif definit fl-Artikolu 2, il-punt (4), tad-Direttiva 2012/27/UE; (32) “ħżin tal-enerġija” tfisser ħżin tal-enerġija fis-sistema tal-elettriku, kif definit fl-Artikolu 2, il-punt (59), tad-Direttiva (UE) 2019/944; (33) “faċilità tal-ħżin tal-enerġija” tfisser faċilità tal-ħżin tal-enerġija fis-sistema tal-elettriku, kif definit fl-Artikolu 2, il-punt (60), tad-Direttiva (UE) 2019/944; (34) “tisħin u tkessiħ distrettwali effiċjenti” tfisser tisħin u tkessiħ distrettwali effiċjenti kif definit fl-Artikolu 2, il-punt (41), tad-Direttiva 2012/27/UE tal-Parlament Ewropew u tal-Kunsill; (35) “enerġija minn sorsi rinnovabbli” tfisser l-enerġija prodotta minn impjanti li jużaw biss sorsi ta’ enerġija rinnovabbli kif definit fl-Artikolu 2, il-punt (1), tad-Direttiva (UE) 2018/2001, kif ukoll il-proporzjon f’termini ta’ valur kalorifiku tal-enerġija prodotta minn sorsi ta’ enerġija rinnovabbli f’impjanti ibridi li jużaw ukoll sorsi ta’ enerġija konvenzjonali u tinkludi l-elettriku rinnovabbli użat fil-mili tas-sistemi ta’ ħżin konnessi wara l-miter (installati b’mod konġunt jew bħala żieda mal-installazzjoni rinnovabbli), iżda teskludi l-elettriku prodott bħala riżultat ta’ sistemi ta’ ħżin; (36) “infrastruttura tal-enerġija” (27) tfisser kull tagħmir jew faċilità fiżiċi li jinsabu fl-Unjoni jew li jorbtu lill-Unjoni ma’ pajjiż terz wieħed jew aktar u li jaqgħu taħt il-kategoriji li ġejjin: (a) fir-rigward tal-elettriku: (i) sistemi tat-trażmissjoni u tad-distribuzzjoni, fejn “trażmissjoni” tfisser it-trasport tal-elettriku fuq l-art kif ukoll lil hinn mill-kosta fuq is-sistema interkonnessa ta’ vultaġġ għoli ħafna u vultaġġ għoli bil-ħsieb li dan jasal għand il-klijenti finali jew għand id-distributuri, iżda ma jinkludix il-provvista, u “distribuzzjoni” tfisser it-trasport tal-elettriku fuq l-art kif ukoll lil hinn mill-kosta fuq sistemi tad-distribuzzjoni ta’ vultaġġ għoli, vultaġġ medju u vultaġġ baxx bil-ħsieb li dan jasal għand il-klijenti, iżda ma jinkludix il-provvista; (ii) kull tagħmir jew installazzjoni essenzjali biex is-sistemi msemmija fil-punt (i) jaħdmu b’sikurezza, sigurtà u effiċjenza, inklużi s-sistemi tal-protezzjoni, tal-monitoraġġ u tal-kontroll fil-livelli kollha tal-vultaġġ u fis-substazzjonijiet kollha; (iii) komponenti tan-network integrati b’mod sħiħ kif definit fl-Artikolu 2, il-punt (51), tad-Direttiva (UE) 2019/944; (iv) grilji elettriċi intelliġenti, li tfisser sistemi u komponenti li jintegraw it-teknoloġiji tal-informazzjoni u tal-komunikazzjoni, permezz ta’ pjattaformi diġitali operazzjonali, is-sistemi tal-kontroll u t-teknoloġiji tas-sensuri kemm fil-livell tat-trażmissjoni kif ukoll f’dak tad-distribuzzjoni, li jimmiraw għal network tat-trażmissjoni u tad-distribuzzjoni tal-elettriku aktar sigur, effiċjenti u intelliġenti, kapaċità akbar li jiġu integrati forom ġodda ta’ ġenerazzjoni, ħżin u konsum u faċilitazzjoni ta’ mudelli kummerċjali u strutturi tas-suq ġodda; (v) grilji elettriċi lil hinn mill-kosta, li tfisser kull tagħmir jew installazzjoni ta’ infrastruttura tat-trażmissjoni jew tad-distribuzzjoni tal-elettriku, kif definit fil-punt (i), li jkollu funzjonalità doppja: l-interkonnessjoni u t-trażmissjoni jew id-distribuzzjoni ta’ elettriku minn sorsi rinnovabbli lil hinn mill-kosta mis-siti ta’ ġenerazzjoni lil hinn mill-kosta lejn żewġ pajjiżi jew aktar. Dan jinkludi wkoll grilji intelliġenti kif ukoll kull tagħmir jew installazzjoni kontigwi lil hinn mill-kosta li jkunu essenzjali għal operazzjoni b’sikurezza, sigurtà u effiċjenza, inklużi sistemi tal-protezzjoni, tal-monitoraġġ u tal-kontroll, u s-substazzjonijiet meħtieġa jekk dawn jiżguraw ukoll l-interoperabbiltà tat-teknoloġija, u fost l-oħrajn il-kompatibbiltà tal-interfaċċa bejn teknoloġiji differenti; (b) fir-rigward tal-gass (gass naturali, bijogass – inkluż il-bijometan – u/jew gass rinnovabbli ta’ oriġini mhux bijoloġika): (i) pipelines tat-trażmissjoni u tad-distribuzzjoni għat-trasport tal-gass li jiffurmaw parti minn network, bl-esklużjoni ta’ pipelines ta’ pressjoni għolja li jintużaw għad-distribuzzjoni upstream tal-gass naturali; (ii) faċilitajiet ta’ ħżin taħt l-art li huma konnessi mal-pipelines ta’ pressjoni għolja msemmija fil-punt (i); (iii) il-faċilitajiet ta’ riċeviment, ħżin u rigassifikazzjoni jew dekompressjoni għal gass likwifikat jew ikkompressat; (iv) kull tagħmir jew installazzjoni essenzjali biex is-sistemi joperaw b’sikurezza, sigurtà u effiċjenza jew biex jippermettu kapaċità bidirezzjonali, inklużi l-istazzjonijiet ta’ kompressjoni; (v) grilji intelliġenti tal-gass, li tfisser kwalunkwe mit-tagħmir jew installazzjonijiet li ġejjin li jkollhom l-għan li jippermettu u jiffaċilitaw l-integrazzjoni ta’ gassijiet rinnovabbli u b’livell baxx ta’ karbonju (inklużi l-idroġenu jew gassijiet ta’ oriġini mhux bijoloġika) fin-network: sistemi u komponenti diġitali li jintegraw it-teknoloġiji tal-informazzjoni u tal-komunikazzjoni, sistemi tal-kontroll u teknoloġiji tas-sensuri li jippermettu l-monitoraġġ, il-kejl, il-kontroll tal-kwalità u l-ġestjoni interattivi u intelliġenti tal-produzzjoni, tat-trażmissjoni, tad-distribuzzjoni u tal-konsum tal-gass f’network tal-gass. Barra minn hekk, grilji intelliġenti jistgħu jinkludu wkoll tagħmir li jippermetti l-flussi fid-direzzjoni opposta mid-distribuzzjoni għal-livell tat-trażmissjoni u titjib neċessarju relatat man-network eżistenti; (c) fir-rigward tal-idroġenu (28): (i) pipelines tat-trażmissjoni, għat-trasport tal-idroġenu bi pressjoni għolja, kif ukoll pipelines tad-distribuzzjoni għad-distribuzzjoni lokali tal-idroġenu, li jagħtu aċċess lil utenti multipli tan-network fuq bażi trasparenti u mhux diskriminatorja; (ii) faċilitajiet tal-ħżin, li tfisser faċilitajiet użati għall-ħżin ta’ idroġenu ta’ grad għoli ta’ purità, inkluża l-parti ta’ terminal tal-idroġenu użat għall-ħżin iżda eskluża l-parti użata għall-operazzjonijiet ta’ produzzjoni, u inklużi l-faċilitajiet riżervati esklużivament għall-operaturi ta’ networks tal-idroġenu fit-twettiq tal-funzjonijiet tagħhom. Il-faċilitajiet tal-ħżin tal-idroġenu jinkludu faċilitajiet tal-ħżin taħt l-art konnessi mal-pipelines tat-trażmissjoni jew tad-distribuzzjoni tal-idroġenu bi pressjoni għolja msemmija fil-punt (i); (iii) faċilitajiet tad-dispaċċ, tar-riċeviment, tar-rigassifikazzjoni jew tad-dekompressjoni għall-idroġenu jew għall-idroġenu integrat f’sustanzi kimiċi oħra bil-għan li l-idroġenu jiġi injettat fil-grilja għall-gass jew iddedikat għall-idroġenu; (iv) terminals, li tfisser installazzjonijiet użati għat-trasformazzjoni tal-idroġenu likwidu f’idroġenu gassuż biex jiġi injettat fin-network tal-idroġenu. It-terminals jinkludu tagħmir anċillari u ħżin temporanju meħtieġ għall-proċess ta’ trasformazzjoni u injezzjoni sussegwenti fin-network tal-idroġenu, iżda ma jinkludi l-ebda parti tat-terminal tal-idroġenu użat għall-ħżin; (v) interkonnetturi, li tfisser network tal-idroġenu (jew parti minnu) li jaqsam jew jifrex minn naħa għall-oħra ta’ fruntiera bejn Stati Membri, jew bejn Stat Membru u pajjiż terz sat-territorju tal-Istati Membri jew il-baħar territorjali ta’ dak l-Istat Membru; (vi) kull tagħmir jew installazzjoni essenzjali biex is-sistema tal-idroġenu topera b’sikurezza, sigurtà u effiċjenza jew li jippermettu kapaċità bidirezzjonali, inklużi stazzjonijiet tal-kumpressuri; (d) fir-rigward tad-diossidu tal-karbonju (29): (i) pipelines, għajr networks ta’ pipelines upstream, użati għat-trasport tad-diossidu tal-karbonju minn aktar minn sors wieħed, jiġifieri installazzjonijiet industrijali (inkluż impjanti tal-enerġija) li jipproduċu gass tad-diossidu tal-karbonju mill-kombustjoni jew reazzjonijiet kimiċi oħra li jinvolvu komposti fossili jew mhux fossili li fihom il-karbonju, għall-fini ta’ ħżin ġeoloġiku permanenti tad-diossidu tal-karbonju skont l-Artikolu 3 tad-Direttiva 2009/31/KE tal-Parlament Ewropew u tal-Kunsill (30) jew għall-fini li d-diossidu tal-karbonju jintuża bħala materja prima jew biex itejjeb ir-rendimenti tal-proċessi bijoloġiċi; (ii) faċilitajiet għal-likwefazzjoni u l-ħżin tad-diossidu tal-karbonju bil-ħsieb tat-trasport jew il-ħżin tiegħu; (iii) infrastruttura ġo formazzjoni ġeoloġika li tintuża għall-ħżin ġeoloġiku permanenti tad-diossidu tal-karbonju skont l-Artikolu 3 tad-Direttiva 2009/31/KE u l-faċilitajiet assoċjati tal-wiċċ u tal-injezzjoni; (iv) kwalunkwe tagħmir jew installazzjoni essenzjali biex is-sistema inkwistjoni topera b’mod xieraq, sigur u effiċjenti, inklużi s-sistemi tal-protezzjoni, il-monitoraġġ u l-kontroll. Dan jista’ jinkludi assi mobbli ddedikati għat-trasport u l-ħżin tad-diossidu tal-karbonju, dment li dawn l-assi mobbli jissodisfaw id-definizzjoni ta’ vettura nadifa; (e) infrastruttura li tintuża għat-trażmissjoni jew id-distribuzzjoni ta’ enerġija termali fil-forma ta’ fwar, misħun jew likwidi mkessħa minn produtturi/utenti multipli, abbażi tal-użu ta’ enerġija rinnovabbli jew sħana mormija minn applikazzjonijiet industrijali; (f) proġetti ta’ interess komuni kif definit fl-Artikolu 2, il-punt (4) tar-Regolament (UE) Nru 347/2013 tal-Parlament Ewropew u tal-Kunsill (31) u msemmi fl-Artikolu 171 tat-Trattat; (g) kategoriji oħra ta’ infrastruttura, li jikkonċernaw infrastruttura li tippermetti konnessjoni fiżika jew mingħajr fili ta’ enerġija rinnovabbli jew enerġija ħielsa mil-karbonju bejn il-produtturi u l-utenti minn punti ta’ aċċess u ta’ ħruġ multipli u li huma miftuħa għal aċċess minn partijiet terzi li ma jappartjenux għall-impriżi tas-sid/tal-maniġer tal-infrastruttura; (37) “rendiment fl-użu tal-enerġija” tfisser rendiment fl-użu tal-enerġija ta’ bini kif definit fl-Artikolu 2, il-punt (4), tad-Direttiva 2010/31/UE; (38) “iffrankar tal-enerġija” tfisser iffrankar tal-enerġija kif definit fl-Artikolu 2, il-punt (5), tad-Direttiva 2012/27/UE; (39) “ħarsien tal-ambjent” tfisser kwalunkwe azzjoni jew attività mfassla biex jirrimedjaw jew biex jipprevjenu li jkun hemm tniġġis, impatti ambjentali negattivi jew issir ħsara oħra fuq l-ambjent fiżiku (inkluż l-arja, l-ilma u l-ħamrija), fuq l-ekosistemi jew fuq ir-riżorsi naturali mill-attivitajiet tal-bniedem, inkluż biex ittaffi t-tibdil fil-klima, biex tnaqqas ir-riskju ta’ tali ħsara, biex tħares u tirrestawra l-bijodiversità jew biex twassal għal użu aktar effiċjenti tar-riżorsi naturali, inklużi miżuri li jiffrankaw l-enerġija u l-użu ta’ sorsi tal-enerġija rinnovabbli u tekniki oħra li jnaqqsu l-emissjonijiet tal-gassijiet serra u sustanzi niġġiesa oħra, kif ukoll biex issir bidla lejn mudelli tal-ekonomija ċirkolari biex jitnaqqas l-użu ta’ materjal verġni u jiżdiedu l-effiċjenzi. Tkopri wkoll azzjonijiet li jsaħħu l-kapaċità ta’ adattament u jimminimizzaw il-vulnerabbiltà għall-impatti klimatiċi; (40) “taxxa ambjentali jew imposta parafiskali” tfisser taxxa jew imposta applikata fuq bażi taxxabbli, prodotti jew servizzi speċifiċi li jkollhom effett negattiv ċar fuq l-ambjent jew li tfittex li tpoġġi imposta fuq ċerti attivitajiet, oġġetti jew servizzi biex il-kostijiet ambjentali jkunu jistgħu jiġu inklużi fil-prezz tagħhom jew biex il-produtturi u l-konsumaturi jkunu orjentati lejn attivitajiet li jirrispettaw aktar l-ambjent; (41) “pjan ta’ evalwazzjoni” tfisser dokument li jkopri skema ta’ għajnuna waħda jew aktar u li fih mill-inqas l-aspetti minimi li ġejjin: (a) l-objettivi li għandhom jiġu evalwati, (b) il-mistoqsijiet tal-evalwazzjoni, (c) l-indikaturi tar-riżultat, (d) il-metodu previst biex titwettaq l-evalwazzjoni, (e) ir-rekwiżiti tal-ġbir ta’ data (f) it-twaqqit previst tal-evalwazzjoni inkluża d-data tal-preżentazzjoni tar-rapporti ta’ evalwazzjoni interim u finali, (g) id-deskrizzjoni tal-korp indipendenti li se jwettaq l-evalwazzjoni jew il-kriterji li se jintużaw għall-għażla u l-modalitajiet biex l-evalwazzjoni ssir disponibbli għall-pubbliku; (42) “skema ta’ responsabbiltà estiża tal-produttur” tfisser skema ta’ responsabbiltà estiża tal-produttur kif definit fl-Artikolu 2, il-punt 21, tad-Direttiva 2008/98/KE; (43) “ġeneratur” tfisser impriża li tipproduċi potenza elettrika għal skopijiet kummerċjali; (44) “gass serra” tfisser kull gass li jikkontribwixxi għall-effett serra billi jassorbi r-radjazzjoni infraħamra, inkluż id-diossidu tal-karbonju, il-metan, l-ossidu nitruż u gassijiet fluworinati bħall-idrofluworokarburi; (45) “koġenerazzjoni b’effiċjenza għolja” tfisser koġenerazzjoni b’effiċjenza għolja kif definit fl-Artikolu 2, il-punt (34), tad-Direttiva 2012/27/UE; (46) “operatur ta’ network tal-idroġenu” tfisser persuna fiżika jew ġuridika li twettaq il-funzjoni ta’ trasport tan-network tal-idroġenu u li tkun responsabbli għall-operazzjoni tan-network tal-idroġenu f’żona partikolari, għall-iżgurar tal-manutenzjoni tiegħu u, jekk meħtieġ, għall-iżvilupp tiegħu u, fejn applikabbli, għall-interkonnessjonijiet tiegħu ma’ networks tal-idroġenu oħra, u għall-iżgurar tal-kapaċità fit-tul tas-sistema biex tissodisfa domandi raġonevoli għat-trasport tal-idroġenu; (47) “żbilanċ” tfisser żbilanċ kif definit fl-Artikolu 2, il-punt (8), tar-Regolament (UE) 2017/2195; (48) “issetiljar tal-iżbilanċ” tfisser issetiljar tal-iżbilanċ kif definit fl-Artikolu 2, il-punt (9), tar-Regolament tal-Kummissjoni (UE) 2017/2195; (49) “perjodu ta’ saldu tal-iżbilanċ” tfisser perjodu ta’ saldu tal-iżbilanċ kif definit fl-Artikolu 2, il-punt (15), tar-Regolament (UE) 2019/943; (50) “għajnuna individwali” tfisser għajnuna ad hoc u allokazzjonijiet notifikabbli ta’ għajnuna abbażi ta’ skema ta’ għajnuna; (51) “skema ta’ interrompibbiltà” tfisser miżura għas-sigurtà tal-provvista tal-elettriku mfassla biex tiżgura frekwenza stabbli fis-sistema tal-elettriku jew tindirizza problemi fit-terminu qasir ta’ sigurtà tal-provvista, fosthom billi tinterrompi l-karga; (52) “mikrointrapriża” tfisser impriża li tissodisfa l-kundizzjonijiet għall-mikrointrapriżi stipulati fir-rakkomandazzjoni tal-Kummissjoni dwar id-definizzjoni tal-intrapriżi mikro, żgħar u medji (32); (53) “soluzzjoni bbażata fuq in-natura” tfisser soluzzjoni li hija ispirata u appoġġata min-natura, li hija kosteffettiva, li tipprovdi benefiċċji ambjentali, soċjali u ekonomiċi fl-istess ħin u tgħin biex tibni r-reżiljenza, u li ġġib magħha aktar natura u karatteristiċi u proċessi naturali aktar diversi fl-ibliet, fil-pajsaġġi tal-art u tal-baħar, permezz ta’ interventi adattati lokalment, effiċjenti fir-riżorsi u sistemiċi; (54) “miżura ta’ konġestjoni tan-network” tfisser miżura għas-sigurtà tal-provvista tal-elettriku mfassla biex tikkumpensa għal insuffiċjenza fit-trażmissjoni tal-elettriku jew fin-network tad-distribuzzjoni; (55) “sustanza niġġiesa” tfisser sustanza niġġiesa kif definit fl-Artikolu 2, il-punt (10), tar-Regolament (UE) 2020/852; (56) “min iniġġes” tfisser min iniġġes kif definit fl-Anness, il-punt 3 tar-Rakkomandazzjoni tal-Kunsill 75/436/Euratom, KEFA, KEE (33); (57) “tniġġis” tfisser tniġġis kif definit fl-Artikolu 3, il-punt 2, tad-Direttiva 2010/75/UE tal-Parlament Ewropew u tal-Kunsill (34); (58) “il-prinċipju ta’ min iniġġes iħallas” tfisser li l-kostijiet tal-miżuri li jindirizzaw it-tniġġis għandu jġarrabhom min iniġġes; (59) “preparazzjoni għal użu mill-ġdid” tfisser preparazzjoni għal użu mill-ġdid kif definit fl-Artikolu 3, il-punt 16, tad-Direttiva 2008/98/KE; (60) “infrastruttura tal-iċċarġjar” tfisser infrastruttura fissa jew mobbli li tforni l-elettriku lil vetturi nodfa jew lil tagħmir mobbli nadif għas-servizzi; (61) “irkupru” tfisser irkupru kif definit fl-Artikolu 3, il-punt 15, tad-Direttiva 2008/98/KE; (62) “riċiklaġġ” tfisser riċiklaġġ kif definit fl-Artikolu 3, il-punt 17, tad-Direttiva 2008/98/KE; (63) “proġett ta’ referenza” tfisser eżempju ta’ proġett li jirrappreżenta l-proġett tipiku f’kategorija ta’ benefiċjarji eliġibbli għal skema ta’ għajnuna; (64) “infrastruttura tar-riforniment tal-karburant” tfisser infrastruttura fissa jew mobbli għall-forniment ta’ idroġenu, gass naturali, f’forma gassuża (gass naturali kkompressat (CNG, compressed natural gas) u f’forma likwida (gass naturali likwifikat (LNG, liquefied natural gas), bijogass u bijokarburanti inkluż bijokarburanti avvanzati, jew karburanti sintetiċi prodotti minn enerġija rinnovabbli jew b’livell baxx ta’ karbonju; (65) “riabilitazzjoni” tfisser azzjonijiet ta’ ġestjoni ambjentali li għandhom l-għan li jerġgħu jistabbilixxu livell ta’ funzjonament tal-ekosistema f’siti degradati, fejn l-għan ikun l-għoti kontinwu ta’ servizzi tal-ekosistema minflok il-bijodiversità u l-integrità ta’ ekosistema ta’ referenza naturali jew seminaturali deżinjata; (66) “rimedju” tfisser azzjonijiet ta’ ġestjoni ambjentali, bħat-tneħħija jew id-detossifikazzjoni ta’ oġġetti kkontaminati jew ta’ nutrijenti eċċessivi mill-ħamrija u mill-ilma, li għandha l-għan li tneħħi s-sorsi tad-degradazzjoni; (67) “elettriku rinnovabbli” tfisser elettriku ġġenerat minn sorsi rinnovabbli, kif definit fl-Artikolu 2, il-punt (1), tad-Direttiva (UE) 2018/2001; (68) “komunità tal-enerġija rinnovabbli” tfisser komunità tal-enerġija rinnovabbli kif definit fl-Artikolu 2, il-punt (16), tad-Direttiva (UE) 2018/2001; (69) “enerġija rinnovabbli” tfisser enerġija minn sorsi rinnovabbli jew enerġija rinnovabbli kif definit fl-Artikolu 2, il-punt (1), tad-Direttiva (UE) 2018/2001; (70) “idroġenu rinnovabbli” tfisser idroġenu prodott minn enerġija rinnovabbli f’konformità mal-metodoloġiji stabbiliti għal karburanti għat-trasport rinnovabbli likwidi u gassużi ta’ oriġini mhux bijoloġika fid-Direttiva (UE) 2018/2001; (71) “karburanti għat-trasport rinnovabbli likwidi u gassużi ta’ oriġini mhux bijoloġika” tfisser karburanti għat-trasport rinnovabbli likwidi u gassużi ta’ oriġini mhux bijoloġika kif definit fl-Artikolu 2, il-punt (36), tad-Direttiva (UE) 2018/2001; (72) “adegwatezza tar-riżorsi” tfisser livell ta’ kapaċità ġenerata li huwa meqjus bħala adegwat biex jakkomoda l-livelli tad-domanda f’żona tal-offerti fi kwalunkwe perjodu partikolari, abbażi tal-użu ta’ indikatur statistiku konvenzjonali użat minn organizzazzjonijiet rikonoxxuti mill-istituzzjonijiet tal-Unjoni bħala li jwettqu rwol essenzjali fil-ħolqien ta’ suq uniku fil-qasam tal-elettriku, pereżempju n-Network Ewropew għall-Operaturi tas-Sistema ta’ Trażmissjoni tal-Elettriku (ENTSO-E, European Network of Transmission System Operators for Electricity); (73) “effiċjenza fir-riżorsi” tfisser it-tnaqqis fil-kwantità ta’ inputs meħtieġa biex tiġi prodotta unità ta’ output jew is-sostituzzjoni ta’ inputs primarji b’inputs sekondarji; (74) “restawr” tfisser il-proċess ta’ assistenza għall-irkupru ta’ ekosistema bħala mezz ta’ konservazzjoni tal-bijodiversità u żieda fir-reżiljenza tal-ekosistema, partikolarment għat-tibdil fil-klima. Ir-restawr tal-ekosistemi jinkludi miżuri li jittieħdu għat-titjib tal-kundizzjoni ta’ ekosistema u l-ħolqien mill-ġdid jew l-istabbiliment mill-ġdid ta’ ekosistema fejn dik il-kundizzjoni tkun intilfet u t-titjib tar-reżiljenza u l-adattament għat-tibdil fil-klima tal-ekosistemi; (75) “użu mill-ġdid” tfisser użu mill-ġdid kif definit fl-Artikolu 3, il-punt (13), tad-Direttiva 2008/98/KE, u tinkludi kwalunkwe operazzjoni li permezz tagħha l-prodotti jew il-komponenti li ma jkunux skart jerġgħu jintużaw għal finijiet oħra għajr dawk li għalihom ikunu maħsuba; (76) “intrapriża żgħira” tfisser impriża li tissodisfa l-kundizzjonijiet stipulati għall-intrapriżi żgħar stipulati fir-Rakkomandazzjoni tal-Kummissjoni dwar id-definizzjoni tal-intrapriżi mikro, żgħar u medji; (77) “intrapriża żgħira u medja” (SME, small and medium-sized enterprise), tfisser impriża li tissodisfa l-kundizzjonijiet stipulati fir-Rakkomandazzjoni tal-Kummissjoni dwar id-definizzjoni tal-intrapriżi mikro, żgħar u medji; (78) “kumpanija b’kapitalizzazzjoni medja żgħira” tfisser impriża li mhijiex SME u li l-għadd ta’ impjegati tagħha ma jaqbiżx l-499, ikkalkulat f’konformità mal-Artikoli 3 sa 6 tal-Anness I tar-Regolament tal-Kummissjoni (UE) Nru 651/2014 (35), u li l-fatturat annwali tagħha ma jaqbiżx il-EUR 100 miljun jew li l-karta tal-bilanċ annwali tagħha ma taqbiżx is-EUR 86 miljun. Diversi entitajiet jitqiesu bħala impriża waħda jekk tiġi ssodisfata kwalunkwe waħda mill-kundizzjonijiet elenkati fl-Artikolu 3, il-punt (3), tal-Anness I tar-Regolament (UE) Nru 651/2014; (79) “irriċarġjar intelliġenti” tfisser operazzjoni ta’ rriċarġjar li fiha l-intensità tal-elettriku li jasal fil-batterija tiġi aġġustata f’ħin reali, abbażi ta’ informazzjoni riċevuta permezz ta’ komunikazzjoni elettronika; (80) “potenzjal ta’ intelliġenza” tfisser il-kapaċità tal-bini jew tal-unitajiet tal-bini li jadattaw l-operat tagħhom għall-ħtiġijiet tal-okkupant, inkluż l-ottimizzazzjoni tal-effiċjenza fl-enerġija u r-rendiment ġenerali, u li jadattaw l-operat tagħhom b’rispons għas-sinjali mill-grilja; (81) “responsabbiltajiet standard għall-ibbilanċjar” tfisser responsabbiltajiet għall-ibbilanċjar mhux diskriminatorji bejn it-teknoloġiji li ma jeżentaw l-ebda ġeneratur mir-responsabbiltà għall-ibbilanċjar, kif stabbilit fl-Artikolu 5 tar-Regolament (UE) 2019/943; (82) “bidu tax-xogħlijiet” tfisser l-ewwel impenn sod (pereżempju biex jiġi ordnat tagħmir jew tinbeda l-kostruzzjoni) li jagħmel l-investiment irriversibbli. Ix-xiri ta’ art u xogħlijiet preparatorji, bħall-kisba ta’ permessi u t-twettiq ta’ studji preliminari dwar il-fattibbiltà, mhumiex meqjusa bħala bidu tax-xogħlijiet. Fil-każ ta’ akkwiżizzjonijiet, il-“bidu tax-xogħlijiet” tfisser il-mument tal-akkwiżizzjoni tal-assi direttament marbuta mal-istabbiliment akkwistat; (83) “riżerva strateġika” tfisser mekkaniżmu ta’ kapaċità li fih il-kapaċità tal-elettriku, bħall-ġenerazzjoni, il-ħażna jew ir-rispons tad-domanda, tinżamm barra mis-suq tal-elettriku u li tiġi skjerata biss f’ċirkustanzi speċifiċi; (84) “kost totali tas-sjieda” tfisser il-kost totali tal-akkwiżizzjoni u s-sjieda ta’ vettura tul ħajjitha, inkluż il-kostijiet tal-akkwiżizzjoni jew tal-lokazzjoni tal-vettura, il-kostijiet tal-karburant, il-kostijiet tal-manutenzjoni u tat-tiswija, il-kostijiet tal-assigurazzjoni, il-kostijiet finanzjarji, u t-taxxi; (85) “operatur tas-sistema tat-trażmissjoni” (TSO, transmission system operator) tfisser operatur tas-sistema tat-trażmissjoni kif definit fl-Artikolu 2, il-punt (35), tad-Direttiva (UE) 2019/944; (86) “vettura” tfisser kwalunkwe waħda minn dawn li ġejjin: (a) vettura tat-triq tal-kategorija M1, M2, N1, M3, N2, N3 jew L; (b) bastiment għat-trasport ta’ passiġġieri jew ta’ merkanzija fuq ilma intern jew bil-baħar u fuq ilma kostali; (c) vettura ferrovjarja; (d) inġenju tal-ajru; (87) “trattament” tfisser trattament kif definit fl-Artikolu 3, il-punt (14), tad-Direttiva 2008/98/KE; (88) “livell minimu ta’ tassazzjoni tal-Unjoni” tfisser il-livell minimu ta’ tassazzjoni previst fid-dritt tal-Unjoni; fir-rigward tal-prodotti tal-enerġija u l-elettriku, din tfisser il-livell minimu ta’ tassazzjoni stipulat fl-Anness I tad-Direttiva tal-Kunsill 2003/96/KE (36); (89) “standard tal-Unjoni” tfisser: (a) standard obbligatorju tal-Unjoni li jiffissa l-livelli li għandhom jintlaħqu f’termini ambjentali minn impriżi individwali, esklużi standards jew miri stabbiliti fil-livell tal-Unjoni li huma vinkolanti għall-Istati Membri iżda mhux għall-impriżi individwali; (b) l-obbligu li jintużaw l-aqwa tekniki disponibbli (BAT, best available techniques), kif definit fid-Direttiva 2010/75/UE, u li jiġi żgurat li l-livelli ta’ emissjonijiet ma jkunux ogħla minn dawk li kienu jintlaħqu bl-applikazzjoni tal-BAT; għall-każijiet fejn il-livelli ta’ emissjonijiet assoċjati mal-BAT (37) ikunu ġew definiti f’atti ta’ implimentazzjoni adottati skont id-Direttiva 2010/75/UE jew skont direttivi oħra applikabbli, dawk il-livelli se jkunu applikabbli għall-fini ta’ dawn il-linji gwida; jekk dawn il-livelli jkunu espressi bħala firxa, ikun applikabbli l-limitu fejn il-BAT jintlaħqu l-ewwel għall-impriża kkonċernata; (90) “skart” tfisser skart kif definit fl-Artikolu 3, il-punt (1), tad-Direttiva 2008/98/KE; (91) “sħana mormija” tfisser sħana mormija kif definit fl-Artikolu 2, il-punt (9), tad-Direttiva (UE) 2018/2001.